Brian Mikkelsen (KF), 2012-11-27:
Det her forslag vil gøre det vanskeligere at drive erhverv i Danmark.
Det vil have som konsekvens, at konkurrencesituationen for de liberale erhverv vil blive svækket.
I dele af de liberale erhverv er man jo i direkte konkurrence med også udenlandske firmaer, og folk kan lige så godt bare flytte sig og få udført de tjenester hos andre til en væsentlig lavere pris.
I forvejen har vi et højt skattetryk og et højt afgiftstryk i Danmark, og det, at man så alligevel giver det et lille nøk opad med lønsumsafgiften, påvirker motivationen til at få udført en ydelse, hvad enten det er hos tandlægen eller andre leverandører af ydelser, der betaler lønsumsafgift.
Incitamentet for at søge et andet sted hen vil være større.
Det vil være dyrere at udgive aviser.
Det vil i det hele taget være dyrere at være erhvervsdrivende i Danmark.
Det vil koste arbejdspladser, fordi det kan være det sidste nøk opad, der kan være med til at vælte læsset.
Igen flugter regeringens intentioner om at skabe arbejdspladser i Danmark og fokusere på det slet ikke med forholdene i den virkelige verden.
Af de forslag, vi har behandlet i dag, har alle som et uden undtagelse som konsekvens, at vi mister danske arbejdspladser, at vi mister konkurrenceevne i Danmark.
Alle uden undtagelse medfører, at vi mister arbejdspladser i Danmark, men alligevel stiller man sig op og forsøger med rank ryg at forsvare dem og taler uden om, taler historisk og bagudrettet osv. og siger, at det skal ses i sammenhæng.
Men alle de forslag, vi behandler, koster arbejdspladser, og de koster konkurrenceevne.
Det her vil også koste arbejdspladser og konkurrenceevne.
Så omhandler det jo også det lille element, som også er blevet drøftet en hel del her i dag,
med en ekstra skat, vil jeg tillade mig at sige, på sejlere i Danmark.
I forvejen betaler ejere af lystfartøjer rigtig mange penge i skatter og afgifter – rigtig, rigtig mange penge.
Vi er et af de højest beskattede samfund i verden med hensyn til lystfartøjer, på trods af at vi jo er en nation af sejlere.
Generation efter generation har familier oplevet, at man har sejlet og skabt store fornøjelser.
Vi er en nation omgivet af vand.
Vores historie og vores kultur er bygget op omkring relationen til vandet.
Så giver man den igen her et lille nøk og bagatelliserer det ved at tale om, at det er nogle få kroner, det kommer til at koste om ugen, og lidt flere om måneden.
Men når man så akkumulerer det, bliver det alligevel relativt meget om året.
Det er et kneb, som regeringen er rigtig, rigtig god til at bruge, altså at man bagatelliserer, de ting, man gør for at gøre det dyrere at være dansker.
Det her er en decideret straf for ejere af sejlbåde, af lystfartøjer.
Jeg har ikke selv nogen sejlbåd, men jeg kan se den glæde, det giver for de mennesker, som har en sejlbåd, at være ude med familien i løbet af weekenden.
Den introduktion, som den verden giver til børn og unge med hensyn til disciplin, til selv at lave nogle ting og lave noget med nogle andre, er ekstremt vigtig.
Ud fra de reaktioner, der har været, ikke kun fra sejlerne selv, men også fra forsikringsbranchen, som skal stå for det her, så kan man se, at der er rejst gevaldig tvivl om hele talgrundlaget bagved.
Alt det kan man jo diskutere, og det må vi så få afgjort under lovbehandlingen af selve forslaget i den udvalgsbehandling, der kommer nu her.
Men vi kan i hvert fald konstatere, at man bare med et fingerknips kunne fjerne den her afgift.
Der er jo ikke noget, der tilsiger, at man skal indføre den.
I forvejen betaler ejerne af lystfartøjer rigeligt til den danske statskasse og også til en sådan nødsendetjeneste.
Der er jo ikke nogen andre steder i samfundet, hvor man siger til nogen: Fordi vi har et beredskab, skal vi altså lige sørge for, at du skal være med til at betale det.
Med hensyn til at ringe 112 siger man jo ikke til de virksomheder, der bruger det nummer, at nu skal de altså betale til den service, der består i, at der sidder nogle mennesker og tager imod opkaldet og sender nogle ambulancer eller nogle politifolk ud.
Det er samfundet, som står for det.
Her siger man så, at det skal være nogle, der ejer nogle både, der skal stå for det.
Det er for øvrigt helt uhørt, at man gør det på den her måde.
Så fra konservativ side siger vi blankt nej til forslaget og vil med næb og kløer kæmpe for at få det ændret både med hensyn til lønsumsafgiftsforhøjelsen og straffeaktionen i form af den ekstra skat, man påfører sejlerne i Danmark.